
 Тамо усред воде,

 Тата ће на неки начин увек бити ту. 

ПРЕДГОВОР

 

Зашто би требало да прочиташ ову књигу. Или можда ипак не.

 

Ова књига је посвећена једном помало необичном спорту. Сигурно није најраспрострањенији спорт на свету, али то не значи да је и мање забаван. Настао је пре отприлике сто педесет година у Шкотској а затим се проширио готово широм целог света захваљујући и људима попут Вилијама Вилсона.

 

Господин Вилсон рођен је давне 1844-те године у Лондону и био је не само новинар већ и цењени инструктор пливања који је допринео развоју првих правила и техника такмичарског пливања. Али пре свега он је имао једну, колико генијалну, толико и једноставну идеју да пливање учини мање монотоним и досадним и то додавањем лопте.

 

Вилсон је био пионир који је први те 1877-те године саставио низ правила за екипну игру са лоптом у води која се у почетку звала „водени фудбал“ (aquatic football) и која се временом развила у игру коју данас познајемо као ватерполо.

 

Заправо, порекло овог спорта и није баш за похвалу јер су прве „незваничне“ утакмице играли затвореници између 1869-те и 1876-те године, када су их водили на реку или на море да се окупају. Правила су била поприлично неодређена а игра је више личила на неку врсту рагбија који се игра у води. Управо је Вилијам Вилсон израдио први нацрт правила те игре и са клубом Бон Акорд из Абердина, организовао прву званичну утакмицу „воденог фудбала“ која се одиграла 1876-те године у Шкотској. Иако су се правила веома разликовала од данашњих, игра је постигла огроман успех и врло брзо се проширила готово свуда по свету.

 

Разни извори и књиге описују настанак овог спорта а и информације у вези са важним догађањима ( попут прве утакмице из 1876-те године и каснија догађања) али је веома тешко утврдити ко је тачно дошао на идеју да осмисли ову игру и ко је био тај који је први ушао у воду са лоптом?


У овој књизи покушао сам да обухватим историју овог спорта уз додавање нешто маште али углавном сам се увек позивао на стварне историјске догађаје који су довели до настанка ватерпола. Али ко је стварно био први који је дошао на ту идеју?

 

Напомињем да вас ова књига неће научити како се игра ватерполо, јер аутор не би ни био у стању да вас то научи, али свет је пун одличних тренера који то могу.

 

Постоји опет низ разлога због којих је аутор одлучио да се упусти у један овакав подухват. Пре свега, да би овај спорт приближио и најмлађима и то уклапањем његових главних карактеристика и информација у оквир једне приче како би читање било што пријатније и примамљивије. Али и зато што се и сам аутор у детињству бавио овим спортом, а касније прешао на пливање и током низа година постизао изврсне резултате.

 

Сећам се готово свакога дана проведеног у води.

 

Наравно да је било веома лепо када су такмичења или утакмице имале позитиван резултат. Лепи су били и они дани проведени са саиграчима који би временом постајали и твоји најбољи пријатељи. Лепо је било играти и у мору где је плутајући гол постајао покретна мета због таласа и када се играло из чистог уживања у игри.

 

Упркос свему томе, било је и лоших дана.

 

Рани јутарњи тренинзи, хладна вода, она проклета друга половина на двеста метара прсно или они тренуци када лопта једноставно није хтела у гол. Било је и оних дана када су се губила такмичења или утакмице и ти дани били су најгори.

 

Али можемо ли их заиста назвати „лошим“ данима?

 

Да ли то значи да ако је коначни исход пораз, да сав уложени труд нема смисла или да се није исплатио?

 

Када би то било тачно, онда би само једна особа могла да буде срећна, а то је првак, Светски Првак. Једини који је победио све.

 

Ова књига је намењена свима онима који се залажу за неки циљ, без обзира на исход сопствених напора. Јер онај који се бори, труди и евентуално не успе у покушају да достигне своје циљеве, никада се не може поредити са оним који се задовољава, који не истражује сопствени потенцијал да би променио ствари, онај који не сања или на столу увек види чаше полупуне и све то назива „срећом“.

 

Јер истина је да је важно учествовати али би свако од нас барем једном у животу требао да осети онај осећај лептирића у стомаку који се јавља пре такмичења, утакмице или било које друге животне ситуације у којој се суочавамо са неком препреком. И овде мислим на било коју препреку: противника, професора, шефа на послу или једноставно било каквог тешког тренутка у сопственом животу.

 

Важно је учествовати не само зато што ћемо, како год да се заврши, прихватити исход или сматрати да смо се само забавили.

 

Важно је учествовати зато што се прихвата изазов а и евентуални пораз али је пре свега примаран фокус на напор да истрајемо до циља. Уосталом, утакмице губе само они који их играју а пенале промашују само они који имају храбрости да их пуцају.

 

Када погледам било коју ранг-листу неког такмичења, увек помислим да је то непотпуна слика исхода јер приказује победнике и поражене и увек недостаје један важан елемент а то су сви они који нису ни покушали. Они који се плаше пораза, они који не верују да су довољно добри или они који су превише лењи да би се упустили у изазов.

 

Зато, ако припадате овој последњој категорији… нисам сигуран да ће вам се ова књига допасти или да ће вам донети неку додатну вредност.

 

У супротном, ако сте барем једном у животу осетили онај чудан унутрашњи немир који вас тера да покушате и да видите да ли и ви можете успети, онда ћете можда у овој књизи пронаћи нешто што вам припада.

 

Историја памти само једног Светског Првака у свакој дисциплини: најбржег и онога који постиже највише поена. Али у стварности сви се ми у животу, пре или касније, нађемо у улози играча свог личног Светског Првенства у коме имамо прилику да победимо.

 

И на крају, ова књига је управо зато симболично посвећена Вилијаму Вилсону, као и свим оним непознатим људима чија имена никада нећете наћи у књигама историје и који су пре отприлике сто педесет година први пут дошли на идеју да баце лопту у воду. Дакле, препуштам вас наредним поглављима која ће вам испричати причу – у једној потпуно маштовитој верзији – о првом Светском Првенству у ватерполу.

 

Напомена: прича испричана у овој књизи искључиво је плод маште. Ни догађаји ни ликови описани на наредним страницама нису постојали.

 

Што се тиче илустрација, посебно оних које приказују људе, реч је о радовима насталим уз помоћ графичких алата заснованих на вештачкој интелигенцији и не представљају стварно постојеће особе (иако могу деловати поприлично реалистично).

 

Уопштено говорећи, ова књига настоји да прати праву историју ватерпола и помиње поједине стварне личности или догађаје који су се заиста десили, али искључиво у знанствене сврхе.

 

Зато ћете у тексту пронаћи неке напомене или белешке које објашњавају како се овај спорт у стварности развијао.

 

 

 

 

 

 

 

 

 

23 март 1876 – Први Дан Мог Дневника

пише Лилибет Стивенсон

 

 

 

Драги Дневниче,

данас сам одлучила да почнем да ти пишем.

 

У тренутку када започнеш да водиш дневник изгледа као да му некако удахнеш живот. И данас баш то и радим, тако да је ово помало посебан дан. И Ти си посебан, јер си мој Дневник и баш зато ти се обраћам великим словом.

 

Вероватно ме не познајеш али можда постоји барем мала могућност да си некако знао да ћеш једнога дана постати мој Дневник. Али да бисмо избегли неспоразуме, најбоље је да се представим.

 

Зовем се Елизабет и из породице Стивенсон сам а живим у Абердину, у Шкотској. Пријатељи ме зову Лилибет и од данас и ти можеш да ме зовеш тако. Не знам колико си упућен у имена, па ћу одмах да ти кажем да је Елизабет женско име и да сам ја једна девојчица која има десет година, скоро једанаест. Моји родитељи понекад сумњају да сам ја заправо дечак заробљен у телу једне лепе девојчице. Можда ћу имати прилике да ти о томе причам на наредним страницама.

 

Зато мораш да упознаш моју породицу, нас Стивенсоне.

 

Рођена сам мало пре него што се моја породица преселила у Абердин. Тата има чудан посао и мислим да он себе назива „инжењером“ и гради нешто што људи зову „железнице“. То су као неке велике кочије без коња које се саме крећу. Мислим да су поприлично глупе јер не умеју саме да изаберу правац, па се крећу само по једном већ унапред одређеном путу који је направљен од две дугачке гвоздене шине које се зову пруге.

 

И немој да ме питаш како те кочије раде и како се неком ђавољом чаролијом хране угљем и тако се покрећу. Неколико година пре него што сам се родила, тата је радио на једној од тих железница, тачније на линији „Farth North Line“, која иде од Инвернеса до Турса. Управо у Инвернесу је упознао маму која је радила као медицинска сестра у болници. И као што већ вероватно знаш, када се мама и тата упознају, скоро је неизбежно да се и неко роди. Тако сам се ја родила те 1865-те године и то баш у време када је тата завршио посао у Инвернесу и морао да се пресели у Абердин. И овде у Абердину постоји железничка станица.

 

Човек би помислио да где год да дође мој тата – никне једна железница.

 

Мислим да сам имала четири или пет година када је станица свечано отворена и тога се добро сећам јер је приређена велика прослава и дошло је много елегантно обучених људи. И мој тата је добио неку награду. Била је то нека врста плакете коју он сигурно још увек чува негде у својој радној соби. Тог дана се сећам и због још једног мање пријатног разлога јер ту је био и мој брат који је тада имао отприлике две године и који је цео дан плакао и урлао. Мој брат, Килијан Стивенсон је најгора ствар која ми се догодила од 1867-те године, односно године његовог рођења.

 

Када говоримо о железничким станицама мислим да су то веома чудна места. Увек је ту много људи који долазе или одлазе. Не знам да ли си и ти некада био на таквом месту, али оно што највише упада у очи јесте баш то колико људи свакога дана има потребу да негде путује. Неки одлазе а неки долазе. Они који одлазе углавном су лоше воље, а понекад чак и плачу док се опраштају од некога ко остаје на станици ( вероватно од рођака или пријатеља). И то је нешто што никада нисам успела да разумем. Ако је некоме толико тешко да оде, зашто онда уопште одлази?

 

Супротно од њих, они који стижу често изгледају срећно поготово када их неко чека. Најрадије бих зауставила све те људе и питала их да ли су били тужни и када су кренули и зашто се када стигну толико радују.

 

И мој тата често мора да буде одсутан од куће. Понекад  је одсутан и по неколико дана а понекад га не видим и неколико недеља. Каже ми да мора да иде да поправља неке возове, негде по Шкотској или чак у Енглеској. Ја немам појма шта он то тачно ради иако сам га већ више пута питала.

 

Када сам била мања једва сам чекала да се врати. Остајала бих будна до касно у ноћ да га дочекам и он би увек имао неку причу да ми исприча. Свако његово службено путовање било је једна авантура коју ми је препричавао да би ме успавао. Већином су то биле неке прилично невероватне приче.

 

Савршено се сећам када је једном изненада нестао на неколико дана. Отишао је без поздрава, што ме је мало и повредило а касније ми је испричао да је хитно морао да иде у градић Вик, јер се преврнуо воз који је био натоварен мармеладом и тако затрпао једно цело насељено место. Када су коначно вратили воз на шине, морао је да чисти лопатом данима и ноћима како би очистио пругу од те лепљиве масе. Пошто је то било превише тешко, морао је да затражи помоћ два медведа који су врло радо смазали сву мармеладу и то нарочито ону од боровница.

 

Да будем искрена, како су године пролазиле, почела сам помало да сумњам да су све те авантуре биле његова машта, и то поготово од онога дана када нам је учитељица у школи рекла да у Шкотској већ вековима нема медведа. Како год, и данас се тата враћа са својих путовања и прича ми нове приче, а ја се правим да му верујем. Вероватно је и њему тешко што мора да одлази, као и свим оним тужним људима на станици, па се теши мишљу да ћу га ја чекати да чујем још неку од његових прича.

 

Драги Дневниче, било би ми жао да испуњавам твоје странице само својим радостима, бригама или мојим личним мишљењима. Желела бих да пишем онако као када се прича нека прича. Некада сам мислила да је писање дневника узалудно, јер све што му напишеш то ипак остаје само у теби.  Волела бих да оно што пишем постане писано сведочанство једног времена које сам провела са својом породицом и пријатељима и да га једнога дана могу поново читати заједно са њима. Дневници који остану у фиоци чине ме помало тужном.

 

Када смо већ код пријатеља, желим да ти представим оне који су ми најдражи. Сви смо приближно истих година иако се нисмо сви родили истог дана.

Желела бих да ти причам о једном од мојих најдражих пријатеља Данкану Скоту, сину господина Скота, познатог сточара из овог краја. Данкан није добар у школи и не истиче се ни у једном предмету, али будите сигурни да ће ако затреба решење за неки проблем он то сигурно средити. Чак мислим и да гаји извесне симпатије према мени. Често се деси да га недељом затекнем испред моје куће са крчагом млека са њиховог имања и каже ми: „Управо помузено!“ И тако каже сваки пут. Мени је жао да му кажем да ја млеко не подносим и ипак прихватим његов поклон са захвалношћу јер наше мачке га веома цене.

Затим, Фрејзер Кембел. Нисам баш најбоље разумела чиме се бави његов отац, али изгледа да поседује више земље него што се очима може прегледати. На тим имањима налазе се и његове фарме и фабрике, па је зато он увек заузет управљањем тим имањима и изгледа да понекад запоставља сина. Или можда нама Фрејзер делује помало незадовољно када прича о томе шта његов отац тачно ради. Углавном даје до знања да он заиста веома мало времена проводи са њим. Фрејзер је увек најбоље обучен, он је тај који живи у најлепшој кући, онај који у школу долази у пратњи гувернанте и онај са најотменијим манирима. Али да прецизирам, што се тиче његових лепих манира, можда би требало поменути и неке изузетке. Јер кад треба направити неки несташлук, на Фрејзера се обично увек можеш ослонити.

У нашој групи је и Калум из породице Волас, један заиста дисциплинован дечак. Његов отац је војно лице али не питајте ме који чин има. Сину је усадио гвоздену дисциплину. Једном сам била код њега кући и приметила сам да је дневна соба препуна ратних успомена и одликовања која је његов отац добио. Колико ја знам, за разлику од свих осталих у школи, Калума учитељ никада није укорио, напротив. Никада није закаснио на час, никада није заборавио домаћи задатак а има и неки чудан начин седења на столици због кога делује тако укочено и незграпно. Невероватно, али он успева да задржи тај положај током читавог дана. У групним играма он је увек тај који преузима иницијативу, одређује правила и саставља екипе и барем по мом мишљењу, могу рећи да има изузетан осећај за правду. Када дође до неке расправе или свађе, он се одмах умеша и разреши ствар. Због те своје изражене способности да води групу а наравно и због очевог занимања, дали смо му надимак „пуковник“.

Еван је из породице МекЛеод. Он је добар ученик а вероватно и најбољи у разреду. Његов отац је адвокат, односно човек који брани друге људе када их оптуже да су учинили нешто лоше. Верујем да ће се мој брат, пре или касније, морати обратити његовом оцу. Еван је заиста добар дечак и увек је љубазан према мени. Истиче се готово у свим предметима али је у математици непобедив.

Мајка Природа га је обдарила израженом интелигенцијом али није му подарила неку нарочито снажну грађу а ни јак темперамент. Самим тим се подразумева да понекад постаје предмет неких наших шала али и мета неког школског насилника.

Срећом, у нашој групи постоји још један дечак који га увек брани. Ми га зовемо Грунф, јер када смо га питали како се зове, одговорио је гунђањем које је звучало баш као „грунф“. У ствари он и не говори, него се изражава гримасама или баш гунђањем или неким неразговетним речима али само онда када не зна другачије. Грунф живи са мајком и ујацима у породици МекГрегор. Теоретски то значи да можемо да га зовемо „Грунф МекГрегор“. Ситуација је помало необична јер Грунф нема оца већ само мајку. Ми у ствари никада нисмо имали прилике да о томе разговарамо пошто он једноставно не говори.

Колико смо схватили он је школу похађао само прве две године, након чега више није ишао и од тада се његова мајка брине о његовом образовању. Грунф уопште није глуп и његова нам је мајка дала до знања да одсуство оца на неки начин има везе с тим што не говори. Грунф је изузетан пријатељ јер иако не изговори ни реч, увек успе да изрази шта мисли. Речима је прилично лако лагати али изразом лица је то веома тешко. Када ми затреба искрено мишљење увек се обратим њему.

Укратко, драги Дневниче, ово је био мој први дан писања. На крају сам писала о свима осим о себи. Имам још много тога да ти испричам али то морам одложити за сутра.

 

 

 


27 март 1876 – Игре за Девојчице

 

 

 

Драги Дневниче,

 

 

данас је леп дан. Синоћ се тата вратио кући после још једног пословног путовања односно његове уобичајене тајне мисије у којој мора да спасе неки воз. Овога пута било је хитно спасити један циркуски воз који је превозио све врсте животиња. У једном тренутку схватили су да је тигар побегао из кавеза и да га не могу пронаћи. Да ствар буде још гора, није био у питању обичан тигар, већ један невидљиви тигар! Можеш да замислиш колико је времена било потребно да га пронађу.

Тата ми је испричао да су, да би га пронашли, морали да употребе млеко које је мени поклонио Данкан и чим су приметили да нешто невидљиво лиже млеко из чиније, бацили су мрежу и ухватили га. Након тога су провели читав дан шијући му одело у класичним тигровим бојама, како би обукли јадну невидљиву животињу и учинили је видљивом барем када не наступа у циркусу. Тата је имао велику огреботину на десној подлактици и рекао ми је да ју је добио док је покушавао да убеди животињу да обуче своју нову одећу.

Сада кад размислим, мислим да никада нисам била у циркусу. Пролазила сам поред њега више пута али никада нисам замолила маму или тату да ме уведу унутра. Не волим да посматрам друге како нешто раде, више волим да и сама учествујем. Уместо да идем у циркус, радије се играм са својим пријатељима.

А данас бих управо са тобом желела да поделим своја размишљања о играма и њиховој подели. Посебно желим да ти испричам како људи разликују мушке и женске игре.

Да започнем једним практичним примером који се десио на дан мог рођендана пре неколико година, када сам имала отприлике пет или шест година. Дакле, мој поклон је била лутка. А знаш ли зашто? Само зато што сам девојчица.

Можда ти не знаш, али изгледа да одрасли имају читав низ очекивања у вези с тим. Они ти поклоне лутку да би се ти њом играла јер се подразумева да је примарни инстинкт сваког женског бића да се брине о новорођенчету па макар оно било и лажно. Значи ако си девојчица, твоји родитељи или ујаци и тетке ти поклоне лутку која је нека смешна имитација тебе када си била беба, само што је направљена од тканине и вуне.

Затим те још и надгледају да ли се играш с њом па чак и како се играш. Јер очекује се да ће те твој мајчински инстинкт подстаћи да је мазиш и да се претвараш да је храниш. Тако је било очекивано да и ја узмем тај платнени џак са два дугмета уместо очију и да почнем да му мењам хаљинице или можда чак и да му извезем неку нову.

Да ли би то теби било забавно? Мени је то смртоносно досадно.

Да се разумемо, немам ја ништа против беба, ја их обожавам али их једноставно не доживљавам као играчке. И тако, та лутка сада лежи негде у кући, без једног ока — дугмета — које сам искористила да поправим хаљину коју сам поцепала када сам једном пала са дрвета.

Да, да, пала сам са дрвета. Попела сам се да дохватим најзрелије јабуке на највишим гранама, али сам се при силаску лоше ослонила на једну ногу. Хаљина ми се закачила за грану и једно дугме се откинуло и заувек изгубило у трави. Мама је одмах рекла да сам тај посао требала да препустим брату, да пењање по дрвећу није женски посао и да сам требала да останем испод дрвета и сакупљам јабуке које би он обарао.

А зашто? Зато што сам девојчица. Девојчице се не пењу на дрвеће. Да Бог није створио Човека већ само Жену, нико се никада не би попео на дрво и нико никада не би пробао јабуке осим оних трулих које падну на земљу.

Према хришћанској религији, Ева је наговорила Адама да узме јабуку и одатле потиче та прича о Првобитном греху а то значи да и Библија тврди како је још тада било предвиђено да жена стоји испод дрвета и показује човеку коју јабуку да убере.

Можеш онда да замислиш шта се дешава када се играмо. Јер ако је природно да дечак игра рагби, апсолутно није нормално да то ради и девојчица. То чак није ни питање физичке грађе. Ја сам много виша и снажнија од Евана, али ипак нема ништа лоше у томе да он игра рагби. Наћи ће му одговарајућу позицију на терену у складу са његовим могућностима.

Али у мом случају — не. Ја не бих смела да играм само зато што сам девојчица. Ако се вратим кући макар и са само мало разбарушеном косом, сигурно ћу добити озбиљну грдњу од мајке а мој брат може да се врати кући и да изгледа као војник из битке код Калодена1^, и то ће бити савршено прихватљиво.

За њега је сасвим нормално да игра рагби, да се ваља по блату или да се бије јер то је малтене његово право.

Али и ја волим да играм рагби и у томе не видим ништа лоше. Ни моји пријатељи не виде ништа лоше у томе. Уосталом, ми смо и прилично уиграна екипа и сви већ имамо своје позиције.

Мој брат Килијан, упркос годинама у игри покрива најодбрамбенију позицију. Он је последњи који има прилику да заустави напредовање противника и кунем вам се да би тај патуљак ставио главу тамо где ви не бисте ни ногу, само да вам одузме лопту.

С обзиром на његову телесну грађу, Еван није могао бити ништа друго него отварач као што је и Грунфу нужно додељено место хватача. Данкан и Калум су два центра, док Фрејзер и ја као најбржи у екипи играмо на позицијама крила. Постоје и други дечаци који нам се с времена на време придруже, али тврди орах екипе смо увек нас седам.

Убацивање са стране често решавамо једном оригиналном техником.  Грунф узме мог брата који је најлакши и баци га у ваздух да ухвати лопту. Још увек радимо на фази његовог слетања и пре или касније ћемо пронаћи решење. Без журбе.

Рагби је груб спорт и неки га одувек називају „мушким“ спортом а грубим спортовима не би се требале бавити жене. Ја мислим да је то забавна игра у којој се човек страшно упрља. А почетком овог пролећа у Шкотској је пало стварно много кише.

